CELEX: 32018D0253
Language: mt
Date: 2018-02-15 00:00:00
Title: Deċiżjoni tal-Kunsill (UE) 2018/253 tal-15 ta' Frar 2018 dwar il-pożizzjoni li għandha tiġi adottata, f'isem l-Unjoni Ewropea, fil-Kumitat Konġunt stabbilit mill-Ftehim ta' Sħubija dwar ir-Relazzjonijiet u l-Kooperazzjoni bejn l-Unjoni Ewropea u l-Istati Membri tagħha, minn naħa waħda, u New Zealand, min-naħa l-oħra, fir-rigward tal-adozzjoni ta' deċiżjonijiet dwar ir-regoli ta' proċedura tal-Kumitat Konġunt u l-adozzjoni tat-termini ta' referenza tas-sottokumitati u l-gruppi ta' ħidma

20.2.2018   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 46/9
            
         DEĊIŻJONI TAL-KUNSILL (UE) 2018/253
   tal-15 ta' Frar 2018
   dwar il-pożizzjoni li għandha tiġi adottata, f'isem l-Unjoni Ewropea, fil-Kumitat Konġunt stabbilit mill-Ftehim ta' Sħubija dwar ir-Relazzjonijiet u l-Kooperazzjoni bejn l-Unjoni Ewropea u l-Istati Membri tagħha, minn naħa waħda, u New Zealand, min-naħa l-oħra, fir-rigward tal-adozzjoni ta' deċiżjonijiet dwar ir-regoli ta' proċedura tal-Kumitat Konġunt u l-adozzjoni tat-termini ta' referenza tas-sottokumitati u l-gruppi ta' ħidma
   IL-KUNSILL TAL-UNJONI EWROPEA,
   Wara li kkunsidra t-Trattat dwar l-Unjoni Ewropea, u b'mod partikolari l-Artikolu 37 tiegħu,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikoli 207 u 212(1), flimkien mal-Artikolu 218(9), tiegħu,
   Wara li kkunsidra l-proposta konġunta mill-Kummissjoni Ewropea u r-Rappreżentant Għoli tal-Unjoni għall-Affarijiet Barranin u l-Politika ta' Sigurtà,
   Billi:
   
               (1)
            
            
               Il-Ftehim ta' Sħubija dwar ir-Relazzjonijiet u l-Kooperazzjoni bejn l-Unjoni Ewropea u l-Istati Membri tagħha, minn naħa waħda, u New Zealand, min-naħa l-oħra (1) (“il-Ftehim”) ġie ffirmat fi Brussell fil-5 ta' Ottubru 2016 u ġie applikat b'mod proviżorju mit-12 ta' Jannar 2017.
            
         
               (2)
            
            
               L-Artikolu 53(1) tal-Ftehim jistabbilixxi Kumitat Konġunt (“il-Kumitat Konġunt”) biex jiffaċilita l-implimentazzjoni tal-Ftehim.
            
         
               (3)
            
            
               L-Artikolu 53(4) tal-Ftehim jipprevedi li l-Kumitat Konġunt għandu jadotta r-regoli ta' proċedura tiegħu u li jista' jistabbilixxi sottokumitati u gruppi ta' ħidma biex jittrattaw kwistjonijiet speċifiċi.
            
         
               (4)
            
            
               L-Artikolu 53(5) tal-Ftehim jipprevedi li l-Partijiet għandhom jikkopresjedu l-Kumitat Konġunt.
            
         
               (5)
            
            
               Sabiex tiġi żgurata l-implimentazzjoni effettiva tal-Ftehim, jenħtieġ li r-regoli ta' proċedura tal-Kumitat Konġunt u t-termini ta' referenza tas-sottokumitati u tal-gruppi ta' ħidma jiġu adottati malajr kemm jista' jkun.
            
         
               (6)
            
            
               Jenħtieġ għalhekk li l-pożizzjoni tal-Unjoni fil-Kumitat Konġunt tkun ibbażata fuq l-abbozzi ta' Deċiżjonijiet tal-Kumitat Konġunt mehmużin,
            
         ADOTTA DIN ID-DEĊIŻJONI:
   Artikolu 1
   Il-pożizzjoni li għandha tittieħed, f'isem l-Unjoni, fl-ewwel laqgħa tal-Kumitat Konġunt għandha tkun ibbażata fuq l-abbozzi ta' Deċiżjonijiet tal-Kumitat Konġunt mehmużin ma' din id-Deċiżjoni.
   Artikolu 2
   Din id-Deċiżjoni għandha tidħol fis-seħħ fid-data tal-adozzjoni tagħha.
   
      Magħmul fi Brussell, il-15 ta' Frar 2018.
      
         
            Għall-Kunsill
         
         
            Il-President
         
         K. VALCHEV
      
   
   
      (1)  ĠU L 321, 29.11.2016, p. 3.
   
      ABBOZZ
      DEĊIŻJONI Nru 1/2018 TAL-KUMITAT KONĠUNT UE-NEW ZEALAND
      ta'…
      li tadotta r-regoli ta' proċedura tiegħu
      IL-KUMITAT KONĠUNT,
      Wara li kkunsidra l-Ftehim ta' Sħubija dwar ir-Relazzjonijiet u l-Kooperazzjoni bejn l-Unjoni Ewropea u l-Istati Membri tagħha, minn naħa waħda, u New Zealand, min-naħa l-oħra (1) (“il-Ftehim”), u b'mod partikolari l-Artikolu 53 tiegħu,
      Billi:
      
                  (1)
               
               
                  Ġew applikati partijiet mill-Ftehim b'mod proviżorju mit-12 ta' Jannar 2017.
               
            
                  (2)
               
               
                  Għalhekk, jenħtieġ li l-Kumitat Konġunt jadotta r-regoli ta' proċedura tiegħu,
               
            ADOTTA DIN ID-DEĊIŻJONI:
      
                  1.
               
               
                  B'dan huma adottati r-regoli ta' proċedura tal-Kumitat Konġunt, kif jinsabu fl-Anness.
               
            
                  2.
               
               
                  Din id-Deċiżjoni għandha tidħol fis-seħħ fid-data tal-adozzjoni tagħha.
               
            
         Magħmul fi …,
         
            
               Għall-Kumitat Konġunt
            
            
               Il-Kopresidenti
            
         
      
      
         (1)  ĠU L 321, 29.11.2016, p. 3.
   
   
      ANNESS
      Ftehim ta' Sħubija dwar ir-Relazzjonijiet u l-Kooperazzjoni bejn l-Unjoni Ewropea u l-Istati Membri tagħha, minn naħa waħda, u New Zealand, min-naħa l-oħra
      Regoli ta' Proċedura tal-Kumitat Konġunt
      Kompiti u kompożizzjoni
      
               
                  1.
               
               
                  Il-Kumitat Konġunt għandu jwettaq il-ħidmiet stipulati fl-Artikolu 53 tal-Ftehim ta' Sħubija dwar ir-Relazzjonijiet u l-Kooperazzjoni bejn l-Unjoni Ewropea u l-Istati Membri tagħha, minn naħa waħda, u New Zealand, min-naħa l-oħra (“il-Ftehim”).
               
            
               
                  2.
               
               
                  Il-Kumitat Konġunt għandu jkun magħmul minn rappreżentanti tal-Partijiet fil-livell xieraq.
               
            President
      
               
                  3.
               
               
                  Il-Kumitat Konġunt għandu jiġi kopresedut miż-żewġ naħat.
               
            Laqgħat
      
               
                  4.
               
               
                  Il-Kumitat Konġunt għandu normalment jiltaqa' darba fis-sena, sakemm ma jkunx deċiż mod ieħor mill-Partijiet. Il-laqgħat għandhom jiġu msejħa mill-Kopresidenti u jinżammu b'mod alternat fi Brussell u f'Wellington, f'data stabbilita bi qbil reċiproku. Laqgħat straordinarji tal-Kumitat Konġunt jistgħu jsiru b'talba ta' kull waħda mill-Partijiet, jekk il-Partijiet jaqblu li jsir hekk.
               
            
               
                  5.
               
               
                  Il-Kumitat Konġunt normalment jiltaqa' fil-livell ta' uffiċjali għolja, sakemm ma jkunx miftiehem mod ieħor mill-Partijiet.
               
            Pubbliċità
      
               
                  6.
               
               
                  Sakemm ma jiġix deċiż mod ieħor, il-laqgħat tal-Kumitat Konġunt ma għandhomx ikunu pubbliċi.
               
            Parteċipanti
      
               
                  7.
               
               
                  Qabel kull laqgħa, il-Kopresidenti għandhom jiġu infurmati, permezz tas-Segretarji, bil-kompożizzjoni maħsuba tad-delegazzjoni tan-naħa tagħhom.
               
            
               
                  8.
               
               
                  Fejn ikun xieraq u bil-ftehim reċiproku mal-Partijiet, esperti jew rappreżentanti ta' korpi oħra jistgħu jiġu mistiedna jattendu l-laqgħat tal-Kumitat Konġunt bħala osservaturi jew sabiex jipprovdu informazzjoni dwar suġġett partikolari.
               
            Segretarji
      
               
                  9.
               
               
                  Rappreżentant tas-Servizz Ewropew għall-Azzjoni Esterna u rappreżentant tal-Ministeru għall-Affarijiet Barranin u l-Kummerċ ta' New Zealand għandhom flimkien iservu bħala Segretarji tal-Kumitat Konġunt. Il-komunikazzjonijiet kollha lil u mingħand il-Kopresidenti tal-Kumitat Konġunt għandhom jingħaddu lis-Segretarji.
               
            Aġendi għal-laqgħat
      
               
                  10.
               
               
                  Il-Kopresidenti għandhom ifasslu l-aġenda proviżorja ta' kull laqgħa. Din tiġi trasmessa, flimkien mad-dokumenti rilevanti, lill-Partijiet sa mhux iktar tard minn 15-il jum qabel il-bidu tal-laqgħa.
               
            
               
                  11.
               
               
                  L-aġenda proviżorja għandha tinkludi punti li jkunu ppreżentati quddiem il-Kopresidenti sa mhux aktar tard minn 21 jum qabel il-bidu tal-laqgħa.
               
            
               
                  12
               
               
                  Il-Kumitat Konġunt għandu jadotta l-aġenda finali fil-bidu ta' kull laqgħa. Punti apparti dawk li jidhru fl-aġenda proviżorja jistgħu jitqiegħdu fuq l-aġenda jekk il-Partijiet jaqblu li jsir hekk.
               
            
               
                  13.
               
               
                  Bil-ftehim reċiproku mal-Partijiet, il-Kopresidenti jistgħu iqassru l-limiti ta' żmien imsemmija fil-paragrafi 11 u 12 fejn meħtieġ.
               
            Minuti
      
               
                  14.
               
               
                  Is-Segretarji għandhom jipproduċu b'mod konġunt abbozz tal-minuti ta' kull laqgħa, normalment fi żmien 30 jum kalendarju minn tmiem il-laqgħa. L-abbozz tal-minuti għandu jkun ibbażat fuq sinteżi mill-Kopresidenti tal-konklużjonijiet li jkun wasal għalihom il-Kumitat Konġunt.
               
            
               
                  15.
               
               
                  L-abbozz tal-minuti għandu jiġi approvat miż-żewġ Partijiet fi żmien 45 jum kalendarju minn tmiem il-laqgħa jew sa kwalunkwe data oħra miftiehma mill-Partijiet. Malli jintlaħaq qbil dwar il-minuti, żewġ kopji oriġinali għandhom jiġu ffirmati mill-Kopresidenti u s-Segretarji. Kull Parti għandha tirċievi kopja oriġinali waħda.
               
            Deċiżjonijiet u rakkomandazzjonijiet
      
               
                  16.
               
               
                  Il-Kumitat Konġunt jista' jaqbel li jadotta deċiżjonijiet jew rakkomandazzjonijiet. Dawn għandhom ikollhom it-titolu “Deċiżjoni” jew “Rakkomandazzjoni”, segwiti b'numru ta' serje, id-data tal-adozzjoni tagħhom u deskrizzjoni tas-suġġett. Kull deċiżjoni għandha tiddikjara d-data tad-dħul fis-seħħ tagħha.
               
            
               
                  17.
               
               
                  Il-Kumitat Konġunt jieħu deċiżjonijiet u jadotta rakkomandazzjonijiet bi ftehim bejn il-Partijiet wara l-konklużjoni tal-proċeduri interni rispettivi tagħhom.
               
            
               
                  18.
               
               
                  Il-Kumitat Konġunt jista' jiddeċiedi li jadotta deċiżjonijiet jew rakkomandazzjonijiet permezz ta' proċedura bil-miktub. F'tali każijiet, il-Partijiet għandhom jaqblu dwar limitu ta' żmien għat-tul tal-proċedura. Jekk mal-iskadenza ta' dak il-limitu ta' żmien, l-ebda Parti ma tkun esprimiet oppożizzjoni għall-proposta ta' deċiżjoni jew rakkomandazzjoni, il-Kopresidenti tal-Kumitat Konġunt għandhom jiddikjaraw li d-deċiżjoni jew ir-rakkomandazzjoni ġew adottati bi ftehim komuni.
               
            
               
                  19.
               
               
                  Id-deċiżjonijiet u r-rakkomandazzjonijiet adottati mill-Kumitat Konġunt għandhom jiġu awtentikati permezz ta' żewġ kopji oriġinali ffirmati mill-Kopresidenti tal-Kumitat Konġunt.
               
            
               
                  20.
               
               
                  Kull Parti tista' tiddeċiedi li tippubblika d-deċiżjonijiet u r-rakkomandazzjonijiet tal-Kumitat Konġunt fil-pubblikazzjoni uffiċjali rispettiva tagħha.
               
            Korrispondenza
      
               
                  21.
               
               
                  Korrispondenza indirizzata lill-Kumitat Konġunt għandha tintbagħat lis-Segretarju tan-naħa tal-awtur, li għandu min-naħa tiegħu jgħarraf lis-Segretarju l-ieħor.
               
            
               
                  22.
               
               
                  Is-Segretarji għandhom jiżguraw li l-korrispondenza indirizzata lill-Kumitat Konġunt tingħadda lill-Kopresidenti u tiġi ċċirkolata, fejn xieraq, skont il-paragrafu 25.
               
            
               
                  23.
               
               
                  Il-korrispondenza mill-Kopresidenti għandha tintbagħat lill-Partijiet mis-Segretarji u tiġi ċċirkolata, fejn xieraq, bħala dokumenti kif imsemmi fil-paragrafu 25.
               
            
               
                  24.
               
               
                  Il-korrispondenza lil u mill-Kopresidenti tista' ssir permezz ta' kull mezz bil-miktub, inkluża posta elettronika.
               
            Dokumenti
      
               
                  25.
               
               
                  Fejn id-deliberazzjonijiet tal-Kumitat Konġunt ikunu bbażati fuq dokumenti, dawk id-dokumenti għandhom jiġu nnumerati u ċċirkolati mis-Segretarji lill-parteċipanti.
               
            Spejjeż
      
               
                  26.
               
               
                  Kull Parti għandha tieħu ħsieb l-ispejjeż li ġġarrab bħala riżultat tal-parteċipazzjoni fil-laqgħat tal-Kumitat Konġunt, kemm fir-rigward tal-impjegati, l-ivvjaġġar u n-nefqa tal-għajxien kif ukoll fir-rigward tan-nefqa tal-posta u tat-telekomunikazzjonijiet.
               
            
               
                  27.
               
               
                  L-ispejjeż marbuta mal-organizzazzjoni tal-laqgħat u mar-riproduzzjoni ta' dokumenti għandhom jitħallsu mill-Parti li tospita l-laqgħa.
               
            Sottokumitati u Gruppi ta' Ħidma
      
               
                  28.
               
               
                  Il-Kumitat Konġunt jista' jiddeċiedi li jistabbilixxi Sottokumitati u Gruppi ta' Ħidma sabiex jgħinuh fit-twettiq ta' dmirijietu.
               
            
               
                  29.
               
               
                  Il-Kumitat Konġunt jista' jiddeċiedi li jtemm kwalunkwe Sottokumitat jew Grupp ta' Ħidma li huwa jkun stabbilixxa jew li jiddetermina jew jemenda t-termini ta' referenza tiegħu.
               
            
               
                  30.
               
               
                  Is-Sottokumitati u l-Gruppi ta' Ħidma għandhom jirrappurtaw lill-Kumitat Konġunt wara kull laqgħa tagħhom.
               
            
               
                  31.
               
               
                  Il-Gruppi ta' Ħidma ma jkollhom l-ebda setgħa li jieħdu deċiżjonijiet iżda jistgħu jippreżentaw rakkomandazzjonijiet lill-Kumitat Konġunt.
               
            Emendar tar-regoli ta' proċedura
      
               
                  32.
               
               
                  Il-Partijiet jistgħu jaqblu li jemendaw dawn ir-regoli ta' proċedura, skont il-paragrafi 16 sa 20.
               
            
   
      ABBOZZ
      DEĊIŻJONI Nru 2/2018 TAL-KUMITAT KONĠUNT UE-NEW ZEALAND
      ta' …
      dwar l-adozzjoni tat-termini ta' referenza tas-Sottokumitati u tal-Gruppi ta' Ħidma
      IL-KUMITAT KONĠUNT,
      Wara li kkunsidra l-Ftehim ta' Sħubija dwar ir-Relazzjonijiet u l-Kooperazzjoni bejn l-Unjoni Ewropea u l-Istati Membri tagħha, minn naħa waħda, u New Zealand, min-naħa l-oħra (1) (“il-Ftehim”), u b'mod partikolari l-Artikolu 53 tiegħu, u l-paragrafi 28 sa 31 tar-Regoli ta' Proċedura tal-Kumitat Konġunt,
      Billi:
      Skont il-paragrafi 28 u 29 tar-regoli ta' proċedura tiegħu, il-Kumitat Konġunt jista' jistabbilixxi sottokumitati u gruppi ta' ħidma sabiex jgħinuh fit-twettiq tal-kompiti tiegħu u jiddetermina t-termini ta' referenza tagħhom,
      ADOTTA DIN ID-DEĊIŻJONI:
      
                  1.
               
               
                  It-termini ta' referenza tas-Sottokumitati u l-Gruppi ta' Ħidma tal-Kumitat Konġunt huma stabbiliti kif jinsabu fl-Anness.
               
            
                  2.
               
               
                  Din id-deċiżjoni għandha tidħol fis-seħħ fid-data tal-adozzjoni tagħha.
               
            
         Magħmul fi…,
         
            
               Għall-Kumitat Konġunt
            
            
               Il-Kopresidenti
            
         
      
      
         (1)  ĠU L 321, 29.11.2016, p. 3.
   
   
      ANNESS
      Termini ta' referenza tas-Sottokumitati u l-Gruppi ta' Ħidma
      
               
                  1.
               
               
                  Is-Sottokumitati u l-Gruppi ta' Ħidma għandhom jiddiskutu l-implimentazzjoni tal-Ftehim fl-oqsma ta' responsabbiltà tagħhom, kif speċifikat mill-Kumitat Konġunt. Huma jistgħu jiddiskutu wkoll suġġetti jew proġetti speċifiċi rigward il-qasam rilevanti ta' kooperazzjoni bilaterali.
               
            
               
                  2.
               
               
                  Is-Sottokumitati u l-Gruppi ta' Ħidma għandhom jaħdmu taħt l-awtorità tal-Kumitat Konġunt. Huma għandhom jittrażmettu l-minuti u rakkomandazzjonijiet tagħhom lill-Kumitat Konġunt fil-perjodi ta' żmien speċifikati mill-Kumitat Konġunt.
               
            
               
                  3.
               
               
                  Is-Sottokumitati u l-Gruppi ta' Ħidma għandhom ikunu komposti minn rappreżentanti tal-Partijiet.
               
            
               
                  4.
               
               
                  Is-Sottokumitati u l-Gruppi ta' Ħidma jistgħu jistiednu esperti għal-laqgħat tagħhom u jistgħu jisimgħuhom rigward punti speċifiċi fl-aġenda.
               
            
               
                  5.
               
               
                  Is-Sottokumitati u l-Gruppi ta' Ħidma għandhom ikunu kopreseduti miż-żewġ naħat.
               
            
               
                  6.
               
               
                  Rappreżentant ta' kull naħa għandu jaġixxi b'mod konġunt bħala Segretarju ta' kull Sottokumitat u Grupp ta' Ħidma. Is-Segretarji għandhom jaqdu l-istess funzjonijiet bħas-Segretarji tal-Kumitat Konġunt.
               
            
               
                  7.
               
               
                  Is-Sottokumitati u l-Gruppi ta' Ħidma għandhom jiltaqgħu minn tal-inqas darba kif dirett mill-Kumitat Konġunt. Laqgħat straordinarji jistgħu jsiru b'talba ta' waħda mill-Partijiet, jekk il-Partijiet jaqblu li jsir hekk. Kull laqgħa għandha ssir fi żmien u f'post li dwarhom ikun hemm qbil miż-żewġ Partijiet.
               
            
               
                  8.
               
               
                  Is-Sottokumitati u l-Gruppi ta' Ħidma għandhom joperaw skont ir-regoli ta' proċedura tal-Kumitat Konġunt fir-rigward tal-aġendi, il-minuti, ir-rakkomandazzjonijiet, il-korrispondenza, id-dokumenti, u l-ispejjeż, sakemm ma jkunx speċifikat mod ieħor mill-Kumitat Konġunt.
               
            
               
                  9.
               
               
                  Sakemm il-Partijiet ma jiddeċidux mod ieħor, il-laqgħat ma għandhomx ikunu pubbliċi.